Thomas Meunier

Thomas Meunier (s. 12. syyskuuta 1991 Sainte-Ode) on belgialainen jalkapalloilija, joka edustaa Ranskan Ligue 1:ssä pelaavaa Lilleä. Oikeajalkainen Meunier on pelipaikaltaan oikea laitapuolustaja tai oikean laidan keskikenttäpelaaja. Hän on pelannut Belgian maajoukkueessa vuodesta 2013.
Seurajoukkueura.
Meunier aloitti uransa Virton-nimisessä seurassa, jossa hän pelasi vuosina 2009–2011 49 ottelua tehden 15 maalia Belgian kakkos- ja kolmosdivisioonissa. Heinäkuussa 2011 Meunier siirtyi Jupiler Pro Leaguen Club Bruggeen, jossa hän pelasi debyyttikaudellaan 35 ottelua onnistuen kolmesti maalinteossa. Kaudella 2011–2012 Meunier debytoi seuran paidassa myös Eurooppa-liigassa ja seuraavalla kaudella Mestarien liigan karsinnoissa. Kaudella 2014–2015 Meunier oli mukana saavuttamassa Bruggen ensimmäistä pokaalia kahdeksaan vuoteen, Belgian cupia. Kaudella 2015–2016 hän voitti seuran kanssa Jupiler Pro Leaguen. Hän pelasi Club Bruggessa viiden kauden aikana 149 liigaottelua, joissa teki 14 maalia.
Meunier siirtyi kesällä 2016 Paris Saint-Germainiin. Hän voitti seurassa Ranskan-mestaruuden 2018, 2019 ja 2020, Ranskan cupin 2017 ja 2018, liigacupin 2017, 2018 ja 2020 sekä supercupin 2016, 2017 ja 2019. Kaikkiaan hän pelasi seurassa 84 Ranskan pääsarjaottelua, joissa teki kahdeksan ja syötti 13 maalia. Mestarien liigassa hän debytoi kaudella 2016–2017 ja pelasi siellä neljänä kautena 17 ottelua sekä teki niissä kolme maalia.
Meunier siirtyi kesällä 2020 saksalaisseura Borussia Dortmundiin. Hän pelasi ensimmäisellä kaudellaan Bundesliigassa 21 ottelua ja teki maalin tammikuussa 2021 Mainzia vastaan tasapeliin 1–1 päättyneessä ottelussa. Hän voitti Saksan cupin mutta pääsi loppuottelussa vaihdosta kentälle vain viime hetkiksi. Mestarien liigassa hän pelasi seitsemän ottelua. Kahdella seuraavalla kaudella hän kärsi useista loukkaantumisista. Hän pelasi kaudella 2021–2022 Bundesliigassa 17 ottelua ja teki kaksi maalia. Mestarien liigassa hän pelasi kuusi ottelua. Kaudella 2022–2023 hän pelasi Bundesliigassa kymmenen ja Mestarien liigassa neljä ottelua.
Heinäkuussa 2024 Meunier siirtyi kaksivuotisella sopimuksella Ranskan Ligue 1:ssä pelaavaan Lilleen.
Maajoukkueura.
Meunier pelasi vuosina 2011–2012 Belgian alle 21-vuotiaiden jalkapallomaajoukkueessa seitsemän ottelua onnistuen kerran maalinteossa. Belgian jalkapallomaajoukkueessa hän debytoi marraskuussa 2013 ystävyysottelussa Kolumbiaa vastaan. Ensimmäisen arvokilpailujen karsintaottelunsa hän pelasi EM-karsintaottelussa Andorraa vastaan lokakuussa 2015.
Meunier pelasi vuoden 2016 EM-kilpailuissa Belgian neljä viimeistä ottelua. Ensimmäisen maaottelumaalinsa hän teki Viroa vastaan marraskuussa 2016. MM-karsintaottelussa Gibraltaria vastaan hän teki kolme maalia ja syötti neljä elokuussa 2017.
Meunier pelasi MM-kilpailuissa 2018 viisi ottelua Belgian pronssijoukkueessa. Välieräottelusta Ranskaa vastaan hän oli sivussa pelikiellon vuoksi. Kesällä 2021 pelatuissa EM-kilpailuissa hän teki joukkueensa toisen ja syötti kolmannen maalin ensimmäisessä alkulohko-ottelussa Venäjää vastaan. Hän pelasi turnauksessa Belgian kaikki viisi ottelua. MM-kilpailuissa 2022 hän pelasi Belgian kaikki kolme ottelua, joista kaksi avauskokoonpanossa.